b'\n_START_ARTICLE_\nIraagi okupatsioon (2003\xe2\x80\x932004)\n_START_PARAGRAPH_\nIraagi okupatsioon j\xc3\xa4rgnes Saddam Husseini re\xc5\xbeiimi kokkuvarisemisele, mille p\xc3\xb5hjustas 2003. aasta sissetung Iraaki._NEWLINE_Okupatsiooni juhtisid Ameerika \xc3\x9chendriikide valitsus ja s\xc3\xb5jav\xc3\xa4gi. Neid toetasid rahvusvahelised v\xc3\xa4ed Suurbritanniast, Itaaliast, Poolast, Jaapanist ja teistest liitlasriikidest, sealhulgas Eestist. USA s\xc3\xb5jav\xc3\xa4elased ja tsiviilametnikud ning m\xc3\xb5ned Briti ametnikud alustasid Iraagi infrastruktuuri tagamist ja riigiasutuste \xc3\xbcmberkujundamist._NEWLINE_Okupatsiooni keskv\xc3\xb5im anti Taastamise ja Humanitaarabi B\xc3\xbcroole (Office for Reconstruction and Humanitarian Assistance, ORHA). Aprillist maini 2003 juhtis ORHA-d kindral Jay Garner. Hiljem asendati ta USA tsiviilhaldur L. Paul Bremeriga ning organ nimetati \xc3\xbcmber Koalitsiooni Ajutiseks V\xc3\xb5imuks (Coalition Provisional Authority, CPA). CPA nimetas ametisse Iraagi Ajutise Valitsusn\xc3\xb5ukogu (Interim Governing Council, IGC), kuhu p\xc3\xbc\xc3\xbcti okupatsiooni haldamisel osalemiseks kaasata esinduslik valim Iraagi juhte.  _NEWLINE_Bremer teatas hiljem, et 30. juuniks 2004 antakse v\xc3\xb5im \xc3\xbcle Iraagi valitsusele. Reaalselt toimus v\xc3\xb5imu \xc3\xbcleminek Iraagi vahevalitsusele juba sama aasta 28. juunil, mis t\xc3\xa4histab valdava osa hinnangute kohaselt Ameerika \xc3\x9chendriikide s\xc3\xb5jalise okupatsiooni l\xc3\xb5ppu Iraagis.\n_START_SECTION_\nProbleemid seaduslikkuse ja korraga\n_START_PARAGRAPH_\nOkupatsiooni algetapil olid eriti levinud probleemid seaduslikkuse ja korraga, sealhulgas r\xc3\xa4nk r\xc3\xbc\xc3\xbcstamine, sealhulgas Iraagi Rahvusmuuseumis js tuumaobjektidel. See tulenes Saddami re\xc5\xbeiimi kokkuvarisemisest ja tavap\xc3\xa4rase julgeoleku-infrastruktuuri suuremastaabilisest \xc3\xa4ralangemisest. Okupeerivad v\xc3\xa4ed pidid tegema suurema osa vajalikust politseit\xc3\xb6\xc3\xb6st.\n_START_SECTION_\nOkupatsioon USA juhtimisel\n_START_PARAGRAPH_\nEnne sissetungi lubas USA kiiret \xc3\xbcleminekut demokraatlikule valitsemisele. Esialgne kava n\xc3\xa4gi ette Iraagi konstitutsiooni koostamist ning iraaklaste aktiivset osalemist uue valitsuse v\xc3\xb5imule toomises ja riigi ajutisel valitsemisel. USA ametnike avaldused r\xc3\xb5hutasid, et tegemist ei ole okupatsiooni, vaid vabastamisega.  Sissetungieelsest ajast kuni mai keskpaigani 2003 r\xc3\xb5hutasid USA ametnikud, et iraaklaste poolt juhitav valitsus tuuakse v\xc3\xb5imule niipea kui v\xc3\xb5imalik.  V\xc3\xb5imu kiire \xc3\xbcleminek iraaklastele osutus v\xc3\xb5imatuks, sest iraaklaste vastupanu s\xc3\xa4ilis ja relvastatud v\xc3\xb5itlus j\xc3\xa4tkus._NEWLINE_Novembris 2003 kuulutas Paul Bremer v\xc3\xa4lja plaani anda 30. juuniks 2004 v\xc3\xb5im \xc3\xbcle Iraagi Valitsusn\xc3\xb5ukogule, eeldades, et siis koostatakse konstitutsioon. USA  kinnitas oma plaani s\xc3\xb5lmida Iraagi uue valitsusega julgeolekuleping ning s\xc3\xa4ilitada oma s\xc3\xb5jaline v\xc3\xb5im kuni uue Iraagi armee loomiseni. George W. Bushi administratsioon j\xc3\xa4i sellele kuup\xc3\xa4evale truuks._NEWLINE_Koalitsiooni Ajutine V\xc3\xb5im, mida juhtis USA, jagas Iraagi halduslikel eesm\xc3\xa4rkidel kolmeks julgeolekutsooniks: p\xc3\xb5hjatsooniks Mosuli ja Kirk\xc5\xabki piirkonnas, kesktsooniks Bagdadi ja _NEWLINE_Tikr\xc4\xabti piirkonnas ning l\xc3\xb5unatsooniks Al-Ba\xc5\x9frah\' ja An-N\xc4\x81\xc5\x9fir\xc4\xabyah\' piirkonnas. P\xc3\xb5hja- ja kesktsooni garnisoni moodustasid USA v\xc3\xa4ed, l\xc3\xb5unatsooni garnisoni aga Poola v\xc3\xa4ed (An-N\xc4\x81\xc5\x9fir\xc4\xabyah\' l\xc3\xa4hedal) ja Briti v\xc3\xa4ed (Al-Ba\xc5\x9frah\' l\xc3\xa4hedal (vaata BBC ingliskeelset kaarti._NEWLINE_Okupatsiooni alguskuudel ei olnud r\xc3\xbc\xc3\xbcstamise ja vandalismi t\xc3\xb5ttu v\xc3\xb5imalik taastada varustamist vee ja elektriga ning kanalisatsiooni. Kevadeks 2004 olid need teenused enamalt jaolt taastatud s\xc3\xb5jaeelsel tasemel. J\xc3\xa4tkuvad t\xc3\xb6\xc3\xb6d piisava kanalisatsiooni tagamiseks . Probleemiks j\xc3\xa4\xc3\xa4b elektri tarnimise eba\xc3\xbchtlus: p\xc3\xb5hja- ja l\xc3\xb5unakubernerkondade linnad saavad elektrit 24 tundi \xc3\xb6\xc3\xb6p\xc3\xa4evas, kuna aga Bagdadi piirkonnas on j\xc3\xa4tkuvalt elektrikatkestusi.  Et paljudel iraaklastel on palju kodumasinaid, siis 2004. aasta suvi paneb elektriv\xc3\xb5rgu proovile._NEWLINE_Inim\xc3\xb5iguste olukorda Saddami-j\xc3\xa4rgses Iraagis on kritiseeritud. Mitmed USA ohvitserid on uurimise all vangide v\xc3\xa4\xc3\xa4rkohtlemise p\xc3\xa4rast Abu Ghraibi vanglas. M\xc3\xb5ned on juba koha kaotanud. On teatatud ka iraaklaste v\xc3\xa4\xc3\xa4rkohtlemisest Briti s\xc3\xb5durite poolt, kuigi \xc3\xbcks s\xc3\xbc\xc3\xbcdistuste ja fotode komplekt paljude seast osutus hiljem v\xc3\xb5ltsituks._NEWLINE_Endistel Ba\'athi partei liikmetel ja ohvitseridel, kellel ei ole kuritegelikku ega inim\xc3\xb5iguste rikkumisega seotid minevikku, on lubatud riigiametitesse naasta.\n_START_SECTION_\nTaastamist\xc3\xb6\xc3\xb6\n_START_PARAGRAPH_\nTaastamist\xc3\xb6\xc3\xb6deks s\xc3\xb5lmiti lepingud erafirmadega. Alguses ei antud lepinguid nende riikide firmadele, mis olid s\xc3\xb5ja vastu, kuid protestide t\xc3\xb5ttu see otsus t\xc3\xbchistati. On vaieldud, kas m\xc3\xb5ningaid firmasid (n\xc3\xa4iteks Halliburtonit) on eelistatud sellep\xc3\xa4rast, et neil olid sidemed George W. Bushi administratsiooni k\xc3\xb5rgete ametnikega. See kahtlus oli k\xc3\xb5ne all juba \xc3\xbclemaailmsete Iraagi s\xc3\xb5ja vastaste meeleavalduste ajal.\n_START_SECTION_\nOkupatsiooni l\xc3\xb5pp\n_START_PARAGRAPH_\nOkupatsiooni ametlikuks l\xc3\xb5puks loetakse 28. juunit 2004, mil Koalitsiooni Ajutine V\xc3\xb5im ja Iraagi Ajutine Valitsusn\xc3\xb5ukogu andsid oma volitused \xc3\xbcle Iraagi vahevalitsusele ning hakkas kehtima Iraagi ajutine p\xc3\xb5hiseadus. V\xc3\xb5imu t\xc3\xa4ielik \xc3\xbcleminek suver\xc3\xa4\xc3\xa4nsetele ja demokraatlikult valitud riiklikele institutsioonidele toimus j\xc3\xa4rk-j\xc3\xa4rgult, kulmineerudes 30. jaanuaril ja 15. detsembril 2005 toimunud Iraagi Rahvuskogu valimistega. Iraagi uus alaline p\xc3\xb5hiseadus kehtib alates 15. oktoobrist 2005.\n_START_SECTION_\nKoalitsiooniv\xc3\xa4gede \xc3\xb5iguslik staatus\n_START_PARAGRAPH_\nMitmete anal\xc3\xbc\xc3\xbctikute ja (eelk\xc3\xb5ige vasakpoolsete) poliitikute hinnangul ei saa Iraagi okupatsiooni koalitsiooniv\xc3\xa4gede poolt lugeda l\xc3\xb5ppenuks, kuna ka peale 28. juunit 2004 viibib Iraagis enam kui 130 000 v\xc3\xb5\xc3\xb5rs\xc3\xb5durit. Neil on endiselt oluline m\xc3\xb5juv\xc3\xb5im ja koos Iraagi armeega sooritavad nad s\xc3\xb5jav\xc3\xa4elisi operatsioone vastupanuliikumise mahasurumiseks._NEWLINE_Haagi konventsiooni artikli 42 kohaselt "loetakse territooriumi okupeerituks kui see on tegelikult allutatud vaenuliku s\xc3\xb5jav\xc3\xa4e v\xc3\xb5imule". Portaali International Humanitarian Law Research Initiative uuringu kohaselt "osutab \xc3\x9cRO Julgeolekun\xc3\xb5ukogu otsuse 1546 s\xc3\xb5nastus, et hoolimata sellest, kuidas olukorda iseloomustatakse, kehtib selle kohta rahvusvaheline humanitaar\xc3\xb5igus /.../ V\xc3\xb5ib esineda situatsioone ... kus varasem okupant s\xc3\xa4ilitab riigis vastavalt kokkuleppele seadusliku valitsusega oma s\xc3\xb5jalise kohaloleku julgeoleku tagamiseks (n\xc3\xa4iteks USA s\xc3\xb5jaline kohalolek Jaapanis ja Saksamaal). Sellise lepingu seaduslikkus ja sellele allakirjutanud riigiv\xc3\xb5imude legitiimsus kuuluvad rahvusvaheliselt tunnustamisele, kusjuures rahvusvahelise kogukonna liikmed taaskehtestavad selle riigi valitsusega diplomaatilised ja poliitilised suhted. Selles kontekstis on k\xc3\xb5ikide asjasse kaasatud osapoolte huvides s\xc3\xa4ilitada okupatsioonire\xc5\xbeiimi p\xc3\xbcsimine seni, kuni on loodud tingimused stabiilsuseks ja rahuks, mis v\xc3\xb5imaldab seadusliku valitsuse taaskehtestamise. Okupatsioonij\xc3\xa4rgset s\xc3\xb5jalist kohalolekut saab t\xc3\xb5lgendada ainult eluj\xc3\xb5ulise, stabiilse ja rahuliku olukorra kontekstis."_NEWLINE_\xc3\x9cRO Julgeolekun\xc3\xb5ukogu otsus 1546 8. juunist 2004 andis m\xc3\xb5ista, et Koalitsiooni Ajutise V\xc3\xb5imu \xc3\xbcleminekuga Iraagi vahevalitsusele on otsene s\xc3\xb5jaline okupatsioon l\xc3\xb5ppenud. Tegelikult on seda dokumenti v\xc3\xb5imalik m\xc3\xb5ista mitmeti, kuna seal on vaid \xc3\xb6eldud, et \xc3\x9cRO ootab okupatsiooni l\xc3\xb5ppu ja vastutuse ning v\xc3\xb5imu t\xc3\xa4ielikku \xc3\xbclev\xc3\xb5tmist suver\xc3\xa4\xc3\xa4nse ja s\xc3\xb5ltumatu Iraagi valitsuse poolt. Kas selline valitsus on Iraagis t\xc3\xa4nasel p\xc3\xa4eval ametis ja kui on, siis mis ajast, on vaieldav k\xc3\xbcsimus._NEWLINE_Veenvaimaks tunnistuseks okupatsiooni l\xc3\xb5pust on siiski rahvusvahelise kogukonna tunnustus Iraagi vahevalitsuse legitiimsusest, mis v\xc3\xa4ljendus diplomaatiliste suhete taaskehtestamises Iraagi ja \xc3\x9cRO ning Iraagi ja muude riikide vahel._NEWLINE_Ameerika \xc3\x9chendriikide suursaadik Iraagis John Negroponte on andnud situatsioonile 2005. aasta alguses j\xc3\xa4rgmise hinnangu: "Kui see (koalitsiooniv\xc3\xa4gede lahkumine) on Iraagi valitsuse soov, siis me t\xc3\xa4idame seda. Kuid ei, meie poole ei ole selles k\xc3\xbcsimuses p\xc3\xb6\xc3\xb6rdutud, kuigi loomulikult oleme me alati valmis astuma l\xc3\xa4bir\xc3\xa4\xc3\xa4kimistesse tulevase valitsusega igas k\xc3\xbcsimuses, mis puudutab meie siinviibimist".\n_START_SECTION_\nJ\xc3\xa4rgnenud h\xc3\xbcbriids\xc3\xb5da Iraagis\n_START_PARAGRAPH_\n2006dal aastal algas Iraagis usulahkudevaheline kodus\xc3\xb5da. Algas sunniitide m\xc3\xa4ss uue Sadami-j\xc3\xa4rgse korra vastu Iraagis. Ka \xc5\xa1iia \xc3\xa4\xc3\xa4rmuslased hakkasid m\xc3\xa4ssama kehtiva v\xc3\xb5imu vastu. Algas ka kogukondadevaheline konflikt kurdide, araablaste (beduiinidest karjakasvatajad), t\xc3\xbcrkmeenide ja muude rahvusr\xc3\xbchmade vahel. Terroristid (AQI) p\xc3\xbc\xc3\xbcdsid eelnimetatud vastuolusid \xc3\xa4ra kasutada._NEWLINE_2007 15. juuni algasid Bagdadis ja \xc3\xbcmbrus kubernerkondades diviisisuuruste j\xc3\xb5udude operatsioonid "Nooleots". Eesm\xc3\xa4rgiks oli \xc3\xbcheaegselt puhastada mitu m\xc3\xa4ssajate peidupaika ja j\xc3\xa4\xc3\xa4da kohale kuniks on tagatud turvalisus._NEWLINE_2007 hakkasid Iraagi h\xc3\xb5imud Al-Qaidale vastu (terroristid tahtsid nende naistega abielluda, aga v\xc3\xb5\xc3\xb5rastele naisi ei anta).'